Nú er klárt at søkja ferðaleiðaraskeiðið í Vestmanna Fyrireikingarnar til ætlaða ferðaleiðaraskeiðið, sum Miðnám í Vestmanna skipar fyri í vetur, eru komnar so væl áleiðis, at nú ber til at søkja um upptøku á skeiðnum. Skeiðið er umleið 200 undirvísingartímar, har umleið tveir triðingar eru ástøðilig undirvísing. Seinasti triðingurin er skipaður sum vistarskeið, vitjanir og túrar. Skeiðsrøðin byrjar tann 6. september í ár og endar í mai 2018. Ástøðiliga undirvísingin á skeiðnum verður mikukvøld frá kl. 18.15 til 21.30, meðan tann praktiski parturin verður skipaður í vikuskiftum. Skeiðsluttakarar hava møtiskyldu, og skeiðið endar við próvtøku. Treytin fyri upptøku er, at umsøkjari er fyltur 21 ár, tá skeiðið byrjar. Harumframt skulu umsøkjarar prógva góðan málsligan førleika í einum ella fleiri fremmandamálum, sum í minsta lagi skal vera á B-stigi í gymnasialu miðnámsskipanini. Í ávísum føri kann umsøkjari tó verða tikin inn við grundarlagi í eini upptøkusamtalu. Umsóknarblaðið til ferðaleiðaraskeiðið er talgilt, og er at finna á hesi leinkju: innskriving. fo. Har verður tað útfylt og sent saman við neyðugum fylgiskjølum. Umsóknarfreistin er mánadagin 28. august kl. 12. Á Miðnámi í Vestmanna hava tey merkt stóran áhuga fyri skeiðnum, sum ferðavinnan eisini sigur seg hava stóran tørv á.